উইকিপিডিয়া বর্তমানে বিভিন্ন কারণে মানুষের দৃষ্টি আকর্ষণ করছে এবং আগ্রহের কেন্দ্রবিন্দুতে পরিণত হয়েছে। উইকিপিডিয়া থেকে অনেক কিছু জানা যায়, জানানো যায়। তাই আমরা আগ্রহের বশে উইকিপিডিয়ায় একাউন্ট খুলে বা আইপি থেকে লিখি ও পাতা তৈরি করি। অনলাইন জগত হচ্ছে সমুদ্রের মতো। এখানে হটাৎ করেই আপনি প্রশংসার পাত্র হতে পারেন, জনপ্রিয় হয়ে যেতে পারেন। আবার হটাৎ করেই আপনার জনপ্রিয়তা কোন এক কারণে নেমে গিয়ে আপনাকে বিতর্কের পাত্র বানিয়ে দিতে পারে। খ্যাতির বিড়ম্বনা বলে একটা কথা আছে। এর পাশাপাশি আরও একটা ব্যাপার গুরুত্বপূর্ণ: পরিচিতির পাশাপাশি নিরাপত্তা ইস্যু সামনে চলে আসে। আর তাই নিজের নিরাপত্তার ব্যাপারটা ভেবে রাখতে হবে সব সময়। উইকিপিডিয়া জগত এর ব্যতিক্রম নয়।  কিছু উদাহরণ দেওয়া যাক,  ধরা গেলো জনৈক উইকিপিডিয়ান তার দেশের ইতিহাসের খুব গুরুত্বপূর্ণ টপিক নিয়ে নিবন্ধ তৈরি করলো। ট্রেন্ডের সাথে প্রাসঙ্গিক ও নিরপেক্ষ দৃষ্টিকোণ থেকে লেখার জন্য পাতাটি মানুষের দৃষ্টি আকর্ষণ করে এবং এতে করে নিবন্ধের লেখকের নাম কোনভাবে ঘটনাক্রমে ভাইরাল হয়ে যায়। এভাবে উইকিপিডিয়ান দেশে জনপ্রিয় ব্যক্তিত্বে বা সেলিব্রিটিতে পরিণত হয়ে যান।  এরপর একই উইকিপিডিয়ান ধর্মের একটি ভালো টপিক নিয়ে লিখেন। মূলত উইকিপিডিয়ার নিরপেক্ষতা নীতি মেনে লেখার ফলে তিনি নিবন্ধে কোন ধর্মীয় সম্প্রদায়ের পক্ষ নিয়ে লিখতে পারলেন না বরং পাতাটিতে কিছু ক্ষেত্রে নির্দিষ্ট ধর্মতত্ত্ববিদ টপিক নিয়ে যা বলেছেন তা নির্ভরযোগ্য উৎসের ভিত্তিতে বক্তার নাম সহ হুবুহু তুলে ধরেন। কিন্তু ব্যাপারটি একটি প্রভাবশালী ধর্মীয় সম্প্রদায়ের অসন্তোষের কারণ হয় এবং উইকিপিডিয়ার নীতিমালা সম্পর্কে জ্ঞাত না হয়ে সেই সম্প্রদায়ের সদস্যরা নিবন্ধের লেখককে দোষারোপ করতে থাকেন। এতে করে উইকিপিডিয়ান সমালোচিত হোন এবং তার পরিবেশে থাকা ব্যক্তিদের উপর এর প্রভাব পড়ে।  এরপর সেই উইকিপিডিয়ান এক রাজনৈতিক ব্যক্তির নিবন্ধ হালনাগাদের সময় তাকে কোন এক নির্দিষ্ট অপরাধে অভিযুক্ত হওয়ার কারণে সম্প্রতি কারাগারে আটক করার খবর যুক্ত করে দেন। নিরপেক্ষতা নীতির ফলে উইকিপিডিয়ান লিখেন যে “অমুক কর্মে লিপ্ত হওয়ার অভিযোগ এনে তাকে গ্রেফতার করা হয়”। কিন্তু সেই রাজনীতিবিদের সমর্থকরা লেখা পড়ে ধরে নেন যে লেখক তাদের নেতাকে অমুক কর্মে লিপ্ত হওয়ার অভিযোগ সত্য দাবি করেছেন যা প্রকৃতপক্ষে ভুল ধারণা। ভুল ধারণার বশবর্তী হয়ে সমর্থকরা উইকিপিডিয়ানের সামাজিক যোগাযোগমাধ্যমে হুমকি প্রদান শুরু করে এবং ক্ষোভের বহিঃপ্রকাশ দেখাতে থাকে। এতে করে জনৈক উইকিপিডিয়ান নিরাপত্তাহীনতায় ভুগতে শুরু করেন।  এগুলো সবই কাল্পনিক দৃশ্য, কিন্তু নিজের নিরাপত্তার দিকটি বিবেচনা না করলে অনেক উইকিপিডিয়ানের এভাবে বিপদে পড়ার সম্ভাবনা থাকে।   অ্যাকাউন্ট ইস্যু  হয়তো আপনি নির্দিষ্ট কোন সম্প্রদায়, এলাকা, রাজনৈতিক ঘটনা, দেশ, ধর্ম ইত্যাদি নিয়ে উইকিপিডিয়ায় লিখছেন। উইকিপিডিয়ার নীতিমালা অনুযায়ী মাঝেমধ্যে সত্যের উপরে সূত্রের যাচাইযোগ্যতাকে স্থান দিতে হয় এবং নিরপেক্ষ দৃষ্টিকোণ থেকে লিখতে হয়; অর্থাৎ লেখার সময় আপনি কারো পক্ষ নিয়ে লিখতে পারবেন না (এখানে এটা ব্যাপার নয় যে কোন পক্ষ ভালো বা খারাপ)। কিন্তু প্রত্যেক পক্ষেই কিছু লোক থাকে যারা ব্যাপারটা নিয়ে অসন্তুষ্ট হতে পারে। তারা উইকিপিডিয়ার লেখাগুলো বদলে দেওয়ার চেষ্টা করতে পারে কিংবা আপত্তি জানাতে পারে। এসব পরিস্থিতি কখনো মারাত্মক পর্যায়ে রূপ নিতে পারে। আমরা কখনো দেখেছি যে কেউ কেউ এসব কারণে উইকিপিডিয়ানদের সমালোচনা, গালিগালাজ, ক্ষতি করার হুমকি, এমনকি মামলা করার হুমকিও দিয়েছে। তাই এসব ক্ষেত্রে ভালো সমাধান হতে পারে ছদ্মনামে উইকিপিডিয়ায় অ্যাকাউন্ট খুলে কাজ করা। খেয়াল রাখবেন যেন আপনার অ্যাকাউন্টের মাধ্যমে আপনার কোন তথ্য প্রত্যক্ষ বা পরোক্ষভাবে প্রকাশ না পায়। আপনি উইকিপিডিয়ান কিংবা আপনার অ্যাকাউন্ট বা অ্যাকাউন্ট দ্বারা সৃষ্ট নিবন্ধ/সম্পাদনা সামাজিক যোগাযোগমাধ্যমে বা কারো কাছে প্রকাশ করা থেকে বিরত থাকুন। এতে করে দেখবেন আপনি বিপদমুক্ত থাকতে পারছেন। কিন্তু প্রশ্ন চলে আসে যে যদি আপনি আগেভাগে নিজের নামে অ্যাকাউন্ট খুলে ফেলেন তাহলে কি হবে। সেক্ষেত্রে কিছু বিষয় বিবেচনা করা জরুরি: আপনি নাম কতটা ইউনিক, আপনার ব্যবহারকারী পাতায় নিজের ব্যাপারে কতটুকু তথ্য প্রকাশ করেছেন, অন্যান্য উইকিপিডিয়ান বা অনলাইনের মানুষগুলো আপনার ব্যাপারে কতটুকু জানেন। এসব বিবেচনায় ঝুঁকি বিবেচনা করে আপনাকে সিদ্ধান্ত নিতে হবে। যদি দেখেন যে আপনার নামের মতো অনেক মানুষ দেশে আছে, ব্যবহারকারী পাতায় বেশি তথ্য প্রকাশ করেন নি, অনলাইনে বা উইকিপিডিয়ানদের কাছে নিজের ব্যাপারে তেমন কোন তথ্য শেয়ার করেননি বা ফেসবুক অ্যাকাউন্ট দেননি তাহলে চিন্তামুক্ত থাকতে পারেন। কিন্তু উলটো হলে আপনাকে অ্যাকাউন্ট পরিত্যাগ করে ছদ্মনামে অ্যাকাউন্ট বানাতে হতে পারে। অথবা আপনি চাইলে ঝুঁকিপূর্ণ নিবন্ধে সম্পাদনা করা বা ঝুঁকিপূর্ণ পাতা তৈরি করা থেকে বিরত থাকতে পারেন।   এখন হয়তো ভাবতে পারেন যে অ্যাকাউন্ট ছাড়া উইকিপিডিয়ায় লিখলে কি হবে। প্রতিটি নিবন্ধের এন্ট্রিতে কারা কারা কবে সম্পাদনা করেছেন দেখা যায়। পাশাপাশি নিবন্ধে কি লিখেছেন বা পরিবর্তন করেছেন সেটাও দেখা যায়। অ্যাকাউন্ট ছাড়া নিবন্ধে লিখলে আপনার ব্যবহারকারী নাম তথা অ্যাকাউন্টের ইউজারনেমের বদলে আইপি ঠিকানা চলে আসবে। তাতে আপনার লোকেশন ফাঁস হয়ে যাওয়ার ঝুঁকি থাকে। তবে শোনা যাচ্ছে অ্যাকাউন্ট ছাড়া সম্পাদনা করলে ভবিষ্যতে আইপি ঠিকানার বদলে ব্যাচ নম্বর দেখা যাবে। ব্যাচ নম্বর হচ্ছে একটি বছরে কারা কারা অনিবন্ধিত ব্যক্তি হিসেবে সম্পাদনা করছেন তাদের জন্য প্রদত্ত কোড। তাই ব্যাচ নম্বর প্রচলিত না হওয়া পর্যন্ত আপনাকে আইপি থেকে ঝুঁকিপূর্ণ সম্পাদনা করা থেকে বিরত থাকতে হবে। কিন্তু হোক আইপি থেকে বা নিজের প্রকৃত নামের ইউজারনেম যুক্ত অ্যাকাউন্ট থেকে, যদি আপনি ঝুঁকিপূর্ণ সম্পাদনা করে ফেলেন সেটা লুকিয়ে ফেলা বা হাইডের অনুরোধ করে উইকিপিডিয়ার এডমিন বা প্রশাসকদের ইমেইল করতে পারেন বিশেষ অপশন ব্যবহার করে। কেউ দেখে ফেলার আগে এডমিন আপনার তথ্য এন্ট্রি থেকে লুকিয়ে ফেললে ঝুঁকি থাকবেনা।   সামাজিক যোগাযোগমাধ্যম  আরও বেশ কিছু কারণে উইকিপিডিয়ায় একজন বিপদে পড়তে পারেন। অনেক সময় দেখা যায় কিছু ব্যক্তি আলাপ পাতায় উইকিপিডিয়ানদের সাথে যোগাযোগ করার কথা বলে ফেসবুক আইডি বা ফোন নম্বর চেয়ে বসে। যারা এভাবে আপনার ব্যক্তিগত তথ্য চাইবে তারা অনেক ক্ষেত্রে পেইড মার্কেটার হতে পারেন। এরা চাইবে টাকার বিনিময়ে আপনাকে দিয়ে এমন কোন ব্যক্তি বা কোম্পানির নিবন্ধ লেখাতে যা অনেক সময় উইকিপিডিয়ার নীতিমালায় অনুল্লেখযোগ্য হতে পারে।   উইকিপিডিয়ায় না জানিয়ে অর্থের বিনিময়ে নিবন্ধ লিখলে আপনি ব্লক হতে পারেন। জানিয়ে অর্থের বিনিময়ে লেখার ক্ষেত্রে বেশ কিছু নিয়ম আছে। কিছু ক্ষেত্রে রাজনীতিবিদরাও উইকিপিডিয়ানদের সাথে যোগাযোগ করে থাকে। এদের থেকে দূরে থাকাটাই ভালো কেননা তারা রাজনৈতিক উদ্দেশ্য হাসিল করার জন্য যোগাযোগ করার চেষ্টা করে। সামাজিক যোগাযোগমাধ্যমে নিজের উইকিপিডিয়ায় সম্পাদনার শখের ব্যাপারে লেখা কিংবা ইউজার পেজ তথা ব্যবহারকারী পাতার লিংক শেয়ার না করা এসব ক্ষেত্রে ভালো সমাধান। অফ-উইকির ইভেন্টে তোলা ছবির প্রসঙ্গ এখানে আনা উচিত। আপনি যদি উইকিপিডিয়ায় নিজের পরিচয় গোপন রাখতে চান তাহলে ভালো হবে ইভেন্টের তোলা কোন ছবিতে নিজের চেহারা থাকলে তা আপলোড না করার অনুরোধ করা। উইকিপিডিয়ায় পরিচয় রক্ষা করার জন্য সর্বোচ্চ ব্যবস্থা গ্রহণ করা হয়। অথবা আপনি চাইলে আপলোডারদের ছবিগুলোতে নিজের নাম ও ইউজারনেম উল্লেখ করা থেকে বিরত থাকার অনুরোধ করতে পারেন। তবে মনে রাখবেন যে আপনার ইউজারনেম আসল নামের হুবহু বা কাছাকাছি হলে এই পদ্ধতি কাজে নাও আসতে পারে।    বুঝে শুনে কাজ করুন  অনেক সময় নিরাপত্তার ঝুঁকি থেকে বাঁচার জন্য মানুষদের নীতিমালা ব্যাখ্যা করার প্রয়োজন হতে পারে৷ কিছু ক্ষেত্রে চুপ করে থাকা বুদ্ধিমানের কাজ, বিশেষ করে যখন অপরপক্ষ বুঝতে চাওয়ার মানসিকতা নিয়ে উইকিপিডিয়ায় আসেন না। কিন্তু কিছু পরিস্থিতিতে বোঝানোর চেষ্টা করা সমস্যার সমাধান এবং বিভ্রান্তি থেকে আমাদের বাঁচিয়ে দিতে পারে। যদি দেখেন কোন নিবন্ধের একটি নির্দিষ্ট তথ্য কোন ব্যক্তির ক্ষোভের কারণ হয়েছে এবং তিনি কোন কথা না শুনে বারবার সেই তথ্য মুছে ফেলছেন, এসব ক্ষেত্রে পরিস্থিতি নিরাপদ মনে হলে তার আলাপ পাতায় বুঝিয়ে বলতে পারেন। অনেক ব্যক্তি আছেন উইকিপিডিয়ায় নতুন এসেছেন এবং আলাপ পাতায় যে একে অপরকে বার্তা দেওয়া যায় তা জানেন না। তাই এসব ক্ষেত্রে বিশেষ অপশন ব্যবহার করে তাকে ইমেইল পাঠাতে পারেন, কিন্তু মনে রাখবেন যে বিশেষ অপশন দিয়ে ইমেইল পাঠালে আপনার ইমেইল ঠিকানা ব্যক্তি জেনে যাবেন। সুতরাং বুঝে শুনে ইমেইল পাঠাতে হবে। অনেক ছোট ইস্যু ভুল বোঝাবুঝির কারণে বড় ইস্যুতে পরিণত হয়, এসব পরিস্থিতিতে বুঝিয়ে বলার কোন বিকল্প নেই।  উইকিপিডিয়া বা সহপ্রকল্পগুলোতে সম্পাদনার অভ্যাস আপনার পরিচয় ফাঁস করে দিতে অনেকাংশে ভূমিকা রাখতে পারে। সুতরাং এ ক্ষেত্রে নিজের অভ্যাসের উপর নিয়ন্ত্রণ বজায় রাখা জরুরি। আপনার অ্যাকাউন্ট ছদ্মনামে না খুলে থাকলে (এমনকি ছদ্মনামে হয়ে থাকলেও) আপনি কোন নিবন্ধে সম্পাদনা করছেন, কি ধরনের ও শিরোনামে নিবন্ধ সৃষ্টি করছেন বা কোন স্থানের ছবি উইকিমিডিয়া কমন্সে বেশি বেশি আপলোড করছেন – এগুলো অভ্যাসবশত কারণে আপনার পরিচয় উন্মোচনের দিকে ইঙ্গিত করতে পারে বা প্রকাশ করে দিতে সাহায্য করতে পারে। এসব ক্ষেত্রে তাই উইকিপিডিয়ায় কাজের অভ্যাসের প্রতি নজর রাখতে হবে।   শেষ প্রচেষ্টা  তবে প্রশ্ন চলে আসে যে এসবের পরেও যদি আপনার তথ্য কোনভাবে ফাঁস হয়ে যায় তাহলে কি করবেন? এই ক্ষেত্রে নিজের সামাজিক যোগাযোগমাধ্যমের অ্যাকাউন্ট সবাই যেন দেখতে না পারে সেজন্য প্রাইভেট করে দিতে পারেন। আপনার কোন বিশ্বস্ত বন্ধুবান্ধব থাকলে তাদের ব্যাপারটা বুঝিয়ে সাহায্য চাইতে পারেন যাতে করে তারা সবাইকে বুঝিয়ে শান্ত করতে পারেন। কোন রাজনৈতিক দল বা গোষ্ঠীর পক্ষ থেকে সিরিয়াস কিছু হওয়ার চরম সম্ভাবনা থাকলে আইনশৃঙ্খলা রক্ষাকারী বাহিনীর সাহায্য নিন। আগের বলেছি যে কিছু ক্ষেত্রে চুপ করে থাকাটা ভালো। এতে করে সুবিধা হচ্ছে মানুষ পরে শান্ত হয়ে যেতে পারে বা সময়ের সাথে সাথে ভুল বোঝাবুঝি মিটেও যেতে পারে। আবার ধরুন যেভাবে সময়ের সাথে সাথে আপনি অনলাইনে বিতর্কিত ব্যক্তিতে পরিণত হয়ে নিরাপত্তার সমস্যায় পড়েছেন সেভাবে পরে ভালো কোন কাজের জন্য মানুষের কাছে প্রশংসার পাত্র হয়ে আবার আগের অবস্থান ফিরে পেতে পারেন।    শেষ কথা  আর এসবের চেয়েও বড় কথা হচ্ছে “আপনি সবাইকে খুশি রাখতে পারবেন না”। নিরপেক্ষতা বজায় রেখে নীতিমালার আলোকে লিখলেও আপনি কোন না কোন পক্ষ বা গোষ্ঠীর কিংবা ব্যক্তির বিষেদাগারের শিকার হতেই পারেন। এসব পরিস্থিতিতে ঝুঁকি বেশি না হলে এড়িয়ে চলুন এবং ভয় দূর করে সামনে এগিয়ে যান। মনে রাখতে হবে, অনলাইন জগত হচ্ছে সমুদ্রের স্রোতের মতো। কখনো এই স্রোত আপনার প্রতিকূলে থাকতে পারে, আবার কখনো অনুকূলে থাকতে পারে। কিন্তু এসবের ভীড়ে নিরাপত্তার বিষয়টি খেয়ালে রাখতে হবে নিজেকেই।